TFG พุ่งเกือบ 16% 2 โบรกฯ ประสานเสียงเชียร์ “ซื้อ” ชี้กำไรปีนี้โตแกร่ง
TFG พุ่งเกือบ 16% ล่าสุด ณ เวลา 15.42 น. อยู่ที่ 4.44 บาท บวก 0.60 บาท หรือ 15.62% สูงสุด 4.52 บาท ต่ำสุด 3.86 บาท ด้วยมูลค่าซื้อขาย 147.36 ล้านบาท ด้าน บล.เอเซีย พลัส เชียร์ “ซื้อ” ให้เป้า 5.40 บาท/หุ้น ชี้กำไรปีนี้โตแกร่ง
18 ส.ค. 2559

ผู้สื่อข่าวรายงานว่า ราคาหุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ล่าสุด ณ เวลา 15.42 น. อยู่ที่ 4.44 บาท บวก 0.60 บาท หรือ 15.62% สูงสุด 4.52 บาท ต่ำสุด 3.86บาท ด้วยมูลค่าซื้อขาย 147.36 ล้านบาท ขณะที่ดัชนีหุ้นไทยโดยรวมบวก 15.86%
 
โดย บล.เอเซีย พลัส ระบุในวิเคราะห์ (18 ส.ค.) แนะนำ “ซื้อ” TFG ราคาเป้าหมาย 5.40 บาท/หุ้น โดยเพิ่มประมาณการกำไรสุทธิปี 59-60 ขึ้น 229.3% และ 109.2% จากเดิม สะท้อนประสิทธิภาพการทำกำไรที่ดีเกินคาด ภายหลังเพิ่มประมาณการ คาดกำไรสุทธิปี 59 เท่ากับ 2.2 พันล้านบาท ขณะที่คาดกำไรจากการดำเนินงานจะอยู่ที่ 1.9 พันล้านบาท พลิกจากที่ขาดทุน 1.5 พันล้านบาทในปี 58 และคาดกำไรจากการดำเนินงานปี 60 จะเติบโตต่อเนื่องอีก 17.7% เทียบช่วงเดียวกันของปีก่อนผลจากการขยายกำลังการผลิตไก่และสุกรและการบริหารจัดการต้นทุนผลิตได้มีประสิทธิภาพขึ้น
ด้าน บล.บัวหลวง ระบุในวิเคราะห์ (18 ส.ค.) แนะนำ “ซื้อ” TFG ราคาเป้าหมายปรับเพิ่มขึ้น 47% ไปที่ 5 บาท/หุ้น โดยมองว่าบริษัทมีกำไรที่สูงกว่าคาดมากในไตรมาส 2/59 กำไรหลักสำหรับครึ่งปีแรกคิดเป็น 57% ของประมาณการสำหรับปี 59 คาดกำไรจะยังคงเติบโตอย่างแข็งแกร่งในช่วงครึ่งหลังของปี 59 โดยมีปัจจัยจากราคาสุกรที่จะทรงตัวในระดับสูงและราคาไก่ที่มีแนวโน้มจะฟื้นตัวรวมทั้งการลดต้นทุน จึงปรับอัตรากำไรขั้นต้นสำหรับปี 59 ขึ้นเป็น 13.1% จาก 10.8% และยังมีการปรับประมาณการกำไรปี 59 ขึ้น 67% ไปที่ 1.5 พันล้านบาท นอกจากนั้นยังปรับประมาณการกำไรปี 60 และ 61 ขึ้น 62% และ 58% ตามลำดับ คาดยังมีโอกาสปรับประมาณการขึ้นอีกจากการเพิ่มสัดส่วนขยายเข้าไปในธุรกิจที่มีอัตรากำไรสูง
 